પહેલો સવાલ એવો હતો કે સંજુ પર બાયોપિક બનાવી જ શા માટે? સોરી, સવાલ એવો હતો કે સંજુ જેવા ત્રાસવાદી, ગુનાહિત માનસ ધરાવતા માણસ પર બાયોપિક શા માટે બનાવી? એક ચલતાપુર્જા યુટ્યુબ ચેનલવાળાએ તો સલાહ પણ આપી કે બાયોપિક જ બનાવવી હતી તો શિવાજી મહારાજ, ડૉ. અબ્દુલ કલામ, રાકેશ શર્મા પર બનાવો. (એ વીડિયો ત્રણ જ દિવસમાં બે મિલિયન જોવાઈ ગયો, એ જ આમ તો સાબિત કરે છે કે સંજુ પર ફિલ્મ શા માટે બની? એની વે…) હૃષિકેશ મુખર્જીની જૂની ‘ગોલમાલ’માં એક સીન હતો, જેમાં બિંદિયા ગોસ્વામી કોલેજના નાટકમાં લગ્ન પહેલાં પ્રેગ્નન્ટ થયેલી યુવતીનું પાત્ર ભજવી રહી છે, જે જોઈને એની ફોઈ કહે છે, ‘લેકિન ઐસા અશુભ નાટક તુમ્હેં કરના હી ક્યોં હૈ? અગર નાટક હી કરના હૈ તો ભક્ત પ્રહલાદ, જય સંતોષી માં ઐસે નાટક કરને ચાહિયે!’ બસ, આવું જ કંઈક બાલિશ લોજિક છે આ. એમાં જ બીજા એક પેટા લોજિકવાળો મીમ (meme) માર્કેટમાં ફરતો હતો કે, હોલિવૂડવાળાઓએ શ્રીનિવાસન રામાનુજન પર બાયોપિક બનાવી, અને આપણે એક ક્રિમિનલ સંજુ પર. તો બાય ધ વે, એ શ્રીનિવાસન રામાનુજનની બાયોપિક (‘ધ મેન હૂ ન્યૂ ઈન્ફિનિટી’)માં એક ગુજરાતી પોયરો દેવ પટેલ હતો એ ફિલ્મ આપણે ત્યાં જોઈ કેટલાએ?!